b"\n_START_ARTICLE_\nArchibald Wavell\n_START_SECTION_\nBiografia\n_START_PARAGRAPH_\nWavell va n\xc3\xa9ixer a Colchester, per\xc3\xb2 pass\xc3\xa0 la major part de la seva infantesa a l'\xc3\x8dndia. El seu pare era major general a l'ex\xc3\xa8rcit brit\xc3\xa0nic i el jove Archibald segu\xc3\xad l'elecci\xc3\xb3 del seu pare._NEWLINE_Wavell assist\xc3\xad al Winchester College i a la Reial Acad\xc3\xa8mia Militar de Sandhurst. S'allist\xc3\xa0 al Black Watch el 1900 i lluit\xc3\xa0 a la segona Guerra Boer. El 1903 va ser destinat a l'\xc3\x8dndia, lluitant a la campanya de Bazar Valley el 1908. El 1911, Wavell pass\xc3\xa0 un any com a observador militar amb l'ex\xc3\xa8rcit rus._NEWLINE_Wavell estava destinat com a oficial d'estat major quan esclat\xc3\xa0 la Primera Guerra Mundial. Va ser destinat a una unitat de combat, sent ferit el 1915 durant la Batalla d'Ypres, perdent un ull. Despr\xc3\xa9s de la seva recuperaci\xc3\xb3, va ser destinat com a oficial d'enlla\xc3\xa7 amb l'ex\xc3\xa8rcit rus el 1916, aquest cop a Turquia. El 1918 va ser destinat a l'estat major del General Allenby a Palestina._NEWLINE_Wavell va estar destinat a diversos llocs durant el per\xc3\xadode d'entreguerres: entre 1919 i 1920 va estar destinat a l'Estat Major General de la For\xc3\xa7a Expedicion\xc3\xa0ria a Egipte, entre 1920 i 1921 \xc3\xa9s comandant de companyia dels Black Watch a l'ex\xc3\xa8rcit d'ocupaci\xc3\xb3 del Rin, entre 1921 i 1926 est\xc3\xa0 destinat al Ministeri de la Guerra; l'1 de juliol de 1930 \xc3\xa9s promogut a Brigadier, sent nomenat comandant de la 6a Brigada; entre 1932 i 1933 \xc3\xa9s Ajudant del Rei, i fins a 1937 \xc3\xa9s el comandant de la 2a Divisi\xc3\xb3. _NEWLINE_El 1937, torn\xc3\xa0 a Palestina, on hi havia una revolta creixent com a comandant de les forces brit\xc3\xa0niques a Palestina i la Transjord\xc3\xa0nia. El 26 d'abril de 1938 \xc3\xa9s el Comandant en Cap del Comandament del Sud, i el 28 de juliol de 1939 va ser nomenat cap del Comandament de l'Orient Mitj\xc3\xa0, ocupant aquest c\xc3\xa0rrec quan esclata la Segona Guerra Mundial._NEWLINE_Durant els primers mesos de la guerra, el Teatre de l'Orient Mitj\xc3\xa0 rest\xc3\xa0 tranquil, fins a la declaraci\xc3\xb3 de guerra italiana al juny de 1940. Les forces italianes superaven en nombre a les brit\xc3\xa0niques. No obstant aix\xc3\xb2, Wavell va ser capa\xc3\xa7 no nom\xc3\xa9s de defendre's dels atacs italians, sin\xc3\xb3 d'ocupar les seves col\xc3\xb2nies a Eti\xc3\xb2pia i Som\xc3\xa0lia. Al febrer de 1941, els brit\xc3\xa0nics semblaven estar a punt d'expulsar les darreres forces italianes a L\xc3\xadbia, amb la qual cosa hagu\xc3\xa9s acabat tot el control de l'Eix a l'\xc3\x80frica._NEWLINE_Per\xc3\xb2 mentre que Wavel ja es dirigia cap al cor de L\xc3\xadbia, els italians i els alemanys estaven atacant Gr\xc3\xa8cia. Wavel hagu\xc3\xa9 d'aturar el seu avan\xc3\xa7 cap a L\xc3\xadbia per enviar tropes cap a Gr\xc3\xa8cia. Es mostr\xc3\xa0 en desacord amb aquesta decisi\xc3\xb3, per\xc3\xb2 obe\xc3\xad l'ordre: el resultat va ser desastr\xc3\xb3s, car els alemanys van tenir l'oportunitat de refor\xc3\xa7ar als italians al nord d'\xc3\x80frica, els brit\xc3\xa0nics van ser incapa\xc3\xa7os d'establir una defensa adequada a Gr\xc3\xa8cia i van veure's obligats a retirar-se fins a Creta amb grans p\xc3\xa8rdues, i una facci\xc3\xb3 Pro-Eix va derrocar al govern d'Iraq, iniciant-se la breu Guerra Anglo-Iraquiana._NEWLINE_Wavell va ser reempla\xc3\xa7at com a Comandant de les forces brit\xc3\xa0niques a l'Orient Mitj\xc3\xa0 per Sir Claude Auchinleck al juliol de 1941, despr\xc3\xa9s del frac\xc3\xa0s de l'Operaci\xc3\xb3 Destral de Guerra. Llavors, va ser destinat a l'\xc3\x8dndia, on serv\xc3\xad com a Comandant en Cap. All\xc3\xa0 torn\xc3\xa0 a trobar-se amb l'infortuni de veure's al capdavant d'un teatre amb escassetat d'efectius quan esdevingu\xc3\xa9 una zona de guerra quan els japonesos declar\xc3\xa0 la guerra al Regne Unit al desembre de 1941. va ser fet Comandant en Cap de l'ABDA (American-British-Dutch-Australian), per\xc3\xb2 va veure's obligat a evacuar el seu quarter general de Java despr\xc3\xa9s de la dissoluci\xc3\xb3 d'ABDA._NEWLINE_Tot i la seva capacitat, no tenia els recursos per defendre el territori del qual era responsable, i va ser incapa\xc3\xa7 d'evitar les conquestes japoneses de Singapur, Mal\xc3\xa0isia i Birm\xc3\xa0nia._NEWLINE_Wavell torn\xc3\xa0 a ser substitu\xc3\xaft del seu c\xc3\xa0rrec militar pel General Auchinleck, que en aquells moments tamb\xc3\xa9 havia adquirit experi\xc3\xa8ncia al Nord d'\xc3\x80frica. El 1943, Wavell va ser fer vescomte i nomenat Virrei de l'\xc3\x8dndia. El seu mandat all\xc3\xa0 va ser per mantenir l'statu quo a l'\xc3\x8dndia durant la guerra, continuant al c\xc3\xa0rrec fins que va ser substitu\xc3\xaft per Lord Mountbatten el 1947. _NEWLINE_Wavell \xc3\xa9s considerat el millor Virrei i Governador General de l'\xc3\x8dndia, no nom\xc3\xa9s perqu\xc3\xa8 ja havia fet tots els seus deures abans de ser Virrei, sin\xc3\xb3 perqu\xc3\xa8 tamb\xc3\xa9 \xc3\xa9s considerat com una de les personalitats brit\xc3\xa0niques que arrib\xc3\xa0 a l'\xc3\xa0nima dels indis i els entengu\xc3\xa9. La seva comprensi\xc3\xb3 de la situaci\xc3\xb3 \xc3\xadndia i veure com les seves demandes i proposicions eren ignorades per Winston Churchill el van frustrar. Va al\xc2\xb7legar-se en veure com Clement Attlee rellevava a Churchill com a Primer Ministre al juliol de 1945, per\xc3\xb2 aviat es va desenganyar per la lentitud d'Attlee en prendre decisions. _NEWLINE_Wavell va demanar en diverses ocasions ser rellevat del seu c\xc3\xa0rrec, per\xc3\xb2 les seves peticions van ser rebutjades per Londres. No obstant aix\xc3\xb2, si no hagu\xc3\xa9s estat Wavell all\xc3\xa0, la tensi\xc3\xb3 generalitzada es podria haver prolongat i esdevenir m\xc3\xa9s i m\xc3\xa9s sagnant. Wavell estava en contra de la Partici\xc3\xb3 de l'\xc3\x8dndia, car sabia que acabaria en un bany de sang que ni els indis ni els brit\xc3\xa0nics serien capa\xc3\xa7os de controlar. Volia estar preparat per a tot i treball\xc3\xa0 en els preparatius per a una situaci\xc3\xb3 en qu\xc3\xa8 l'\xc3\x8dndia seria partida. Quan es decid\xc3\xad que la pol\xc3\xadtica brit\xc3\xa0nica seria la partici\xc3\xb3, va ser Wavell qui deix\xc3\xa0 els fonaments pels treballs del president de la Comissi\xc3\xb3 de la Frontera, Sir Cyril Radcliffe (aquest treball es conegu\xc3\xa9 com la L\xc3\xadnia Radcliffe._NEWLINE_Wavell va tornar a Anglaterra. El 1947 va ser fet Comte, i el t\xc3\xadtol pass\xc3\xa0 al seu fill Archibald despr\xc3\xa9s de la seva mort el 1950."